เร่ง10อุตฯลงทุนได้ลดภาษี
กฎหมายเว้นภาษี 10 อุตสาหกรรมเป้าหมายมีผลแล้ว คลังเร่งผู้ประกอบการจดทะเบียนใช้สิทธิ
1 ก.พ. 2560

กฎหมายเว้นภาษี 10 อุตสาหกรรมเป้าหมายมีผลแล้ว คลังเร่งผู้ประกอบการจดทะเบียนใช้สิทธิ
แหล่งข่าวจากกระทรวงการคลัง เปิดเผยว่า พระราชกฤษฎีกายกเว้นภาษีให้ 10 กลุ่มอุตสาหกรรมเป้าหมาย ได้รับการยกเว้นภาษีเงินได้นิติบุคคลเป็นเวลา 5 ปี ได้มีผลบังคับใช้มาตั้งแต่ วันที่ 14 ม.ค. 2560 ซึ่งเป็นนโยบายสำคัญของรัฐบาลที่ต้องการสร้างการลงทุนอุตสาหกรรมที่มีการลงทุนเทคโนโลยี การวิจัยและการพัฒนา เพื่อเป็นแรงขับเคลื่อนให้เศรษฐกิจไทยขยายตัวได้ระดับสูงต่อเนื่อง
สำหรับเงื่อนไขสำคัญสำหรับการยกเว้นภาษี 5 ปีครั้งนี้ ประกอบด้วย ผู้ประกอบการต้องจดทะเบียนตั้งแต่วันที่ 1 ต.ค. 2558 ที่ผ่านมา ถึงวันที่ 31 ธ.ค. 2563 เท่านั้น และต้องประกอบการอยู่ในเขตเศรษฐกิจพิเศษเฉพาะกิจที่รัฐบาลอนุญาต มีทุนจดทะเบียนชำระแล้วไม่เกิน 5 ล้านบาท มีรายได้จากการขายสินค้าและบริการไม่เกิน 30 ล้านบาท ซึ่งต้องเป็นรายได้จากการขายสินค้าและบริการในเขตเศรษฐกิจไม่น้อยกว่า 80% ของรายได้ทั้งหมด
แหล่งข่าวเปิดเผยว่า การยกเว้นภาษีให้กลุ่มอุตสาหกรรมเป้าหมายทั้ง 10 กลุ่ม เป็นเวลา 5 ปี เพื่อเป็นการต่อยอดจากสิทธิประโยชน์ทางภาษีที่กิจการดังกล่าวได้รับจากคณะกรรมการส่งเสริมการลงทุน หรือบีโอไอ ที่จะมีการยกเว้นภาษีเป็นเวลา 8 ปี ซึ่งจะทำให้กลุ่มอุตสาหกรรมเป้าหมายได้เว้นภาษีเงินได้นิติบุคคลเป็นเวลานานถึง 13 ปี โดยรัฐบาลมั่นใจว่าจะดึงดูดให้มีการลงทุนในกลุ่มอุตสาหกรรมเป้าหมายที่จะเป็นแรงขับเคลื่อนใหม่ของเศรษฐกิจไทยในปีนี้และปีต่อๆ ไป
สำหรับ 10 กลุ่มอุตสาหกรรม เป้าหมายที่จะได้รับสิทธิยกเว้นดังกล่าว ประกอบด้วย 1.อุตสาหกรรมอาหารและการเกษตร 2.อุตสาหกรรมเพื่อประหยัดพลังงาน ผลิตพลังงานทดแทน และพลังงานสะอาด 3.อุตสาหกรรมฐานเทคโนโลยีชีวภาพ 4.อุตสาหกรรมการแพทย์และสาธารณสุข 5.อุตสาหกรรมการท่องเที่ยว อุตสาหกรรมบริการ และอุตสาหกรรมเศรษฐกิจสร้างสรรค์ 6.อุตสาหกรรมวัสดุก้าวหน้า
7.อุตสาหกรรมสิ่งทอ เครื่อง นุ่งห่ม และเครื่องประดับ 8.อุตสาหกรรมยานยนต์และชิ้นส่วน 9.อุตสาหกรรมอิเล็กทรอนิกส์ คอมพิวเตอร์ ซอฟต์แวร์ บริการสารสนเทศ และ 10.อุตสาหกรรมฐานการวิจัย พัฒนาและนวัตกรรม หรืออุตสาหกรรมใหม่